寄夏思道惠示縑帛
作者：饒節
朝代：宋

paragraphs: 憶昔南方木葉下，祝融逗留不退舍。
閭閻未簡卒歲材，明月滿門自宜夜。
而今身在天中央，日月寒暑遵故常。
西風今日我爲政，冥冥塵沙何可當。
浮雲倚勢不解事，濃陰數日釀秋思。
卧病但作仲卿泣，載酒誰問子雲字。
故人千里知我寒，書來遺我帛數端。
揀絲織作經緯稱，長細廣幅尺度寬。
染人暴練勿設色，衣被皎皎識君德。